આમ તો અમારા ગામડાનું નવું વર્ષ એટલે વહેલી સવાર માં ૫-૬ વાગે ઉઠી જવાનું. ઉઠીને સૌથી પહેલા મોઢું ધોયા વગર રાતના બચાવેલા ફટાકડા ફોડવાનું ચાલુ કરી દઈએ. બધા ઉઠે એટલે ઘરે જઈને નાસ્તો કરીને ન્હાઈ ધોઈને સૌથી પહેલા મંદિરે દર્શન કરવા જઈએ. મંદિરેથી આવતા રસ્તામાં જેટલા મળે એ બધા ને "જે સી ક્રિષ્ના" બોલતા આવીએ. આ "જય શ્રી કૃષ્ણ" , "રામ રામ", "નુતન વર્ષાભિનંદન"," હેપી ન્યુ યર","સાલ મુબારક" વગેરે માંથી શું બોલવું એ સામે વાળા માણસ ઉપર આધાર રાખે. સાવ દેશી માણસ હોઈ તો "જે સી ક્રિશ્ના" ("સી" ને ખેચી ને બોલવાનું). અમુક વડીલો થોડા ભણેલ ગણેલ કે નિયમિત વાંચન કરતા હોઈ એવા વડીલો "જય શ્રી કૃષ્ણ" કે "નુતન વર્ષાભિનંદન" બોલે. અમુક બહારનાં લોકો કે મુશ્લીમ ભાઈઓ "સાલ મુબારક" વિશ કરે. બધાની બોલવાની અલગ અલગ ટોન હોઈ, સ્ટાઈલ હોઈ. હું સામે એવી જ રીતે બોલવાની ટ્રાય કરું મજા આવે !!